B.o.B

**Боби Реј Симонс Помладиот** (англ. *Bobby Ray Simmons Jr.*; роден на 15 ноември 1988), естрадно познат како **B.o.B** ― американски рапер и музички продуцент. Светска слава постигнал откако неговиот прв сингл „Nothin' on You“ (во соработка со Бруно Марс ) од 2009 година се искачил на врвот на американската Billboard Hot 100 топ-листа и бил номиниран за „Запис на годината“, „Најдобра рап-песна“ и „Најдобра рап или песна во соработка“ на 53-тото доделување на Греми наградите.

Неговите следни синглови: „Airplanes“ (со Хејли Вилијамс од Paramore) и „Magic“ (со Риверс Куомо) се искачиле на второ и на десетто место на *Billboard* Hot 100, соодветно.

## Живот и кариера

### 1988–2006: Рани години и почетоци на кариерата
Боби Реј Симонс Помладиот е роден на 15 ноември 1988 година во Винстон-Салем, Северна Каролина, а детството го поминал во Џорџија. Свирел на труба во училишна група во основно училиште. Додека бил во деветто одделение склучил договор за снимање и решил да го напушти училиштето.

Во 2002 година, се запознал со неговиот ментор и коменаџер Би-Рич и му продал еден од своите први битови на Сити, музичар од издавачката куќа *Slip-N-Slide Records*. Во 2006 година B.o.B потпишал со подружницата од Atlantic Records, Rebel Rock, на чие чело бил продуцентот од Флорида, Џим Џонсин. Покрај неговата соло продуцентска кариера, B.o.B бил дел од продукциската/рап група HamSquad.

### 2007–2008: Стекнување популарност и микстејпи
лево|мини|200x200пкс| B.o.B на настап во Атланта во 2008
B.o.B почнал да се здобива со популарност на почетокот од 2007 година. Тој го привлекол вниманието со синглот „Haterz Everywhere“ кој се искачил на петто место на американската *Billboard* Bubbling Under Hot 100 Singles топ-листа. Уште еден сингл, "I'll Be in the Sky", објавен во 2008 година стигнал до 15-то место на истата топ-листа. B.o.B неговата прва голема соработка ја имал со раперот T.I., при што заедно со раперот Лудакрис ја испеале песната „On Top of the World“ за албумот *Paper Trail* (2008).

Во 2007 и 2008 година, B.o.B објавил четири микстејпи: *The Future* (2007), *Cloud 9* (2007), *Hi! My Name is B.o.B* (2008) *Who the F#*k is B.o.B?* (2008) и два миниалбума: *Eastside* (2007) и *12th Dimension* (2008).

### 2009–2010: Поширока популарност и прв албум
На 22 јуни 2009 година, B.o.B го издал неговиот петти микс под наслов *B.o.B* *vs. Bobby Ray*. Во текот на летото 2009 година, B.o.B им се придружил на новите рапери Кид Кади и Ашер Рот на концертната турнеја „The Great Hangover“. 
мини|B.o.B настапува во јули 2010 година
На 13 јануари 2010 година, B.o.B го најавил неговиот прв студиски албум под работен наслов *The Adventures of Bobby Ray* кој се очекувало да биде објавен на 25 мај 2010 година. За да го промовира албумот, B.o.B објавил микс под наслов *May 25*. *May 25* бил објавен на 1 февруари 2010 година и добил пофалби од критичарите. На микстејпот имало гостувања од: Џеј Кол, Ашер Рот, Плејбој Тре, Чарлс Хамилтон и Бруно Марс. Бруно Марс гостувал и на бонус нумерата и деби-синглот од B.o.B, „Nothin' on You “. Поради успехот на микстејпот и синглот „Nothin' on You“, датумот на издавање на неговиот прв албум бил презакажан за 27 април 2010 година. Следеле уште три сингла: „Don't Let Me Fall“ (објавен на 6 април 2010), „Airplanes“ (13 април 2010; во соработка со Хејли Вилијамс) и „Bet I“ (20 април 2010; во соработка со T.I. и со Плејбој Тре).

Албумот *BoB Presents: The Adventures of Bobby Ray* бил издаден од Atlantic Records и издавачката куќа од T.I., Grand Hustle. На албумот имало гостувања од: Лупе Фијаско, T.I., Playboy Tre, Хејли Вилијамс, Риверс Куомо, Рико Барино, Жанел Мона и Бруно Марс. Албумот добил претежно позитивни критики. Со 84 000 продадени примероци во првата недела албумот дебитирал на прво место на ''Билборд'' 200 и со тоа B.o.B станал тринаесетти соло-пејач чиј деби албум дебитирал на прво место на топ-листата. Самиот B.o.B, неговиот албум и неговите синглови биле номинирани за: BET Awards, Награди по избор на тинејџерите, MTV видео награда и за новата Suckerfree Summit награда. „Airplanes“ била вклучена во трејлерот од претстојниот филм *[[Чарли Сент Клауд]]*, а неговиот сингл „Magic“ бил вклучен во рекламната кампањата „Magic“ од Адидас. B.o.B најавил дека ќе настапи на доделувањето на MTV Video Music Awards во 2010 година. Тој бил додаден во составот на: Еминем, Линкин Парк, Кање Вест, Дрејк, Ашер, Paramore, Florence and the Machine и Џастин Бибер.

На 14 август 2010 година, Хејли Вилијамс објавила дека B.o.B ќе биде главна поддршка за ноемвриската турнеја на Paramore во Велика Британија. B.o.B, исто така, ги отворал концертите од турнејата на Еминем и Џеј-Зи во паркот Комерика. На 7 декември 2010 година B.o.B го објавил неговиот седми микс, *No Genre*. На 2 август 2016 година, *BoB Presents: The Adventures of Bobby Ray* бил сертифициран за двојно платинест од RIAA.

### 2011–2012: Издавање на албумот ''Strange Clouds''
мини|B.o.B настапува во 2013 година
На 30 јануари 2011 година, Џеси Џеј во соработка со B.o.B објавила сингл под наслов „Price Tag“. Песната брзо стигнала до прво место на топ-листата во Обединетото Кралство. На 22 март 2011 година, Electronic Arts го објавиле трејлерот од играта *Crysis 2*, кој содржел песна од B.o.B насловена „New York New York“. Целосната песна подоцна се појавила на неговиот осми микс *EPIC (Every Play Is Crucial)*. B.o.B се појавил и на официјалниот ремикс на хит-синглот од Кеша „Blow“. Ремиксот бил објавен на iTunes на 17 мај 2011 година.

Летото 2011 година, B.o.B бил прогласен за ново лице на линијата за облека од T.I., AKOO. На 27 септември 2011 година, B.o.B на iTunes го објавил водечкиот сингл од неговиот истоимен албум „Strange Clouds“. „So Good“ бил издаден како втор сингл од албумот и бил објавен на 21 февруари 2012 година; песната била продуцирана и на неа пее Рајан Тедер.

Вториот студиски албум на B.o.B, бил објавен на 1 мај 2012 година и добил пофалби од критичарите. Албумот дебитирал на петто место на американската ''Билборд'' 200 топ-листа. „Both of Us“ бил објавен како трет сингл од албумот. Во песната гостува американската пејачка Тејлор Свифт.

### 2012–2017: Следни албуми и изданија
На 15 ноември 2012 година, B.o.B го објавил неговиот деветти микс, под наслов *Fuck 'Em We Ball*. На микстејпот има гостувања од: T.I., Juicy J, Mac Miller, Playboy Tre, Snoop Lion, Spodee и Iggy Azalea, а најголем дел од нумерите биле продуцирани од самиот B.o.B.

На 13 мај 2013 година, радио-личноста Funkmaster Flex премиерно го емитувал „HeadBand“ (со 2 Chainz), водечки сингл од третиот албум на B.o.B, *Underground Luxury*. B.o.B во интервју на почетокот од септември открил дека албумот ќе биде објавен во декември 2013 година.

На 10 септември 2013 година, на iTunes бил објавен вториот сингл од *Underground Luxury*, насловен како „Reаdy“. Во септември 2013 година, B.o.B открил дека планира да основа сопствена издавачка куќа. B.o.B го нарекол неговиот трет албум како „Проект за промена на кариерата“ и додал дека албумот ќе се однесува за промените во неговиот живот откако станал популарен.

*Underground Luxury* бил издаден на 17 декември 2013 година, дебитирал на 22-ро место на ''Билборд'' 200 и добил мешани критики. Имало голем пад на продажбата во споредба со неговите први два албума.

На 14 август 2015 година, B.o.B објавил експериментален проект под наслов *Psycadelik Thoughtz*. Комерцијалниот микс кој бил издаден без промоција и на кој не му претходеле синглови дебитирал на 97-мо место на американската *Билборд* 200 топ-листа. По објавувањето на проектот B.o.B се разделил од Аtlantic Records. Тврдел дека издавачката куќа го „потиснува“. „Има забрана за B.o.B“, напишал на Твитер, пред да ги изнесе неговите проблеми со неговата тогашна издавачка куќа. „Ме бојкотираат, се плашат да не бидам премногу истакнат“, продолжил тој. „Мојата сопствена издавачка куќа не ги ни промовира моите албуми, микстејпи, емисии или настани... НУЛА промоција“. Откако се разделил со Атлантик, B.o.B основал сопствена издавачка куќа, No Genre и соработувал со Empire Distribution. На 4 декември 2015 година, B.o.B самостојно објавил микс под наслов *WATER.*

На 18 јануари 2016 година, B.o.B го издал неговиот микс *FIRE*. На 22 април 2016 година, по повод прославата на Денот на планетата Земја, B.o.B објавил микс под наслов *EARTH*, кој ја содржел контроверзната песна дека Земјата е рамна, „Ftаtline“, во која тој застапува повеќе теории на заговор. На 4 ноември 2016 година, B.o.B го издал неговиот прв компилациски албум, *Elements*, составен од песни од неговите последни четири соло-микстејпи, *WATER*, *FIRE*, *EARTH* и *AIR*. Микстејпите содржани во него се насочени на неговите политички и филозофски ставови.

### 2017–денес: Независни албуми
На 12 мај 2017 година, раперот го издал неговиот четврти студиски албум, *Ether*. *Ether* ја следи тематиката од неговите микстејпи вклучени во компилацијата *Elements* и наишол на позитивни критики.

На 5 јули 2018 година, B.o.B го издал неговиот шести студиски албум, *Naga*, кој воопшто не бил успешен. Иако тогаш изјавил дека ова ќе биде негово последно издание, следната година објавил микс под наслов *Southmatic*. Во 2020 и 2021 година,  објавил два дополнителни проекта, неговиот шести студиски албум *Somnia* и компилацискиот албум *Lost Tapes*.

## Верувања
B.o.B е гласен теоретичар на заговор и е познат по неговите ставови против системот, кои ги изразувал во интервјуа, на социјалните мрежи и во неговите песни. Тој, исто така, бил гласен за неколку социјални и политички прашања, како: правата на Афроамериканците, полициската бруталност и американската исклучителност. Тој верува дека Земјата е рамна, дека Аполо 11 не слетал на Месечината, дека настаните од 11 септември се извршени од Американци, дека со Светот ќе завладеат илуминатите и дека американската влада врши клонирање на познати личности. Неговата песна „Flatline“ од 2016 година алудира на антисемитските теории на заговор. Стиховите го привлекле вниманието на Лигата за борба против клевета, која истакнала дека стиховите се однесуваат на антисемитската теорија на заговор која тврди дека Евреите ја контролираат американската влада.

Во јануари 2016 година, B.o.B изјавил дека верува дека Земјата е рамна. Астрофизичарот Нил Деграс Тајсон му одговорил на Твитер и се обидел да го убеди дека Земјата е тркалезна, но раперот не го променил ставот и ја обвинил НАСА дека избегнува некои прашања, а истовремено објавил песна против Тајсон. Во 2016 година B.o.B прифатил членство во Друштвото за рамна Земја.

Во септември 2017 година, B.o.B побарал донации од 200 000 долари за да лансира свои сателити кои ќе ја потврдат формата на Земјата. Набргу барањето го зголемил на еден милион долари за да ги покрие трошоците за многу тестови за кои биле потребни беспилотни летала, метеоролошки балони и сателити.

## Дискографија
**Студиски албуми**

* *B.o.B Presents: The Adventures of Bobby Ray* (2010)
* *Strange Clouds* (2012)
* *Underground Luxury* (2013)
* *Ether* (2017)
* *Naga* (2018)
* *Somnia* (2020)
* *Better Than Drugs* (2022)
* *A Town Full of Nowhere* (2023)

**Други комерцијални проекти**

* *Psycadelik Thoughtz* (2015)
* *Elements* (2016)

## Наводи

## Надворешни врски

* 

Категорија:Американски хип-хоп продуценти
Категорија:Поп рапери
Категорија:Родени во 1988 година
Категорија:Живи луѓе
Категорија:Алтернативни хип-хоп музичари
Категорија:Американски мултиинструменталисти
Категорија:Американски рапери
Категорија:Пејачи од Атланта
Категорија:Афроамерикански рапери
Категорија:Заговорни теоретичари